Optog teen plaasmoorde virtueel ná metropolisie dit verbied(Argieffoto: pixabay) ŉ Optog teen plaasmoorde wat aanvanklik Saterdag (18 Julie) by die Uniegebou in Pretoria sou plaasvind, gaan nou virtueel op Facebook voortgaan. Die Tshwane-metropolisie het Donderdag die planne vir die optog in die wiele gery weens die huidige Covid-19-situasie in die land. Moontlik derduisende mense sou Saterdagmiddag 12:00 by die Uniegebou in Pretoria aan die optog deelneem. Dit het ten doel om Suid-Afrikaners se ontevredenheid met die gereelde voorkoms van plaasmoorde en die regering se hantering daarvan te lug. Ongeveer 17 000 motorfietsryers sou 12:00 van die Voortrekkermonument af na die Uniegebou opruk. Mense wat te voet aan die optog sou deelneem, sou dan van Fairview-laan na die Uniegebou saamtrek. Die Tshwane-metropolisie (TMPD) het Donderdag in ŉ verklaring gesê die optog kan nie voortgaan soos beplan nie. Indien dit wel voortgaan, sal dit onwettig wees en betogers kan kriminele aanklagte in die gesig staar. “Die metropolisie doen ’n beroep op lede van die publiek om nie in groepe aan optogte deel te neem nie om só die verspreiding van die virus te help bekamp,” lui die verklaring. Devon Hofmeyr, Steve Hofmeyr se seun en een van die organiseerders van die optog, sê hulle respekteer die metropolisie se besluit om die optog nie te laat voortgaan nie. “Ek is nie iemand wat my mense in ’n onwettige situasie gaan sit waar mense se lewens in gedrang geplaas word nie,” het Hofmeyr aan Maroela Media gesê. Hofmeyr sê die optog gaan Saterdag 12:00 virtueel op Facebook voort. “Enigiemand wat aan die optog wil deelneem, kan om 12:00 ŉ foto of video op Facebook plaas waar hy of sy hom of haar teen plaasmoorde uitspreek,” sê Hofmeyr. Die foto’s of video’s kan saam met twee hutstekens gedeel word; naamlik #inblyteenplaasmoorde of #lockdownfarmmurders. Hofmeyr sê met die optog wil hulle hê mense moet hande vat en as eenheid teen plaasmoorde saamstaan. “Die optog gaan nie plaasmoorde stop nie. Die optog is daar om weer eenheid te bring en bewusmaking vir plaasmoorde te skep. Dit bied ŉ geleentheid vir almal wat nie fisiek kan help om plaasaanvalle te keer nie, om ook hul deel te doen deur saam te staan daarteen.” Hofmeyr sê saam met die ander organiseerders van die optog, Westley Barnard en Tommie Blignaut, spook hulle om ŉ nuwe datum vir die fisieke optog te kry. Hofmeyr sê hy stuur gereeld aansoekbriewe aan die metropolisie, totdat hulle vir hom die groen lig vir die optog gee. “Ons wil ons stem dik maak teen plaasaanvalle. Ons is ongelukkig daaroor. Die staat moet begin om aandag aan plaasaanvalle as ’n prioriteitsmisdaad te gee,” sê Hofmeyr.